Statsadvokaten i Viborg har sat punktum for en meget omtalt sag om chikane mod et lesbisk par i Mariager.

Chikane-sigtelserne mod Carsten Anhøj er opgivet, oplyser hans forsvarer, advokat Kåre Pihlmann.

- Det burde på et langt tidligere tidspunkt have stået politiet klart, at sigtelsen var grundløs, siger Kåre Pihlmann til Ritzau.

I cirka 18 måneder har beskyldningen hængt over hovedet på Carsten Anhøj fra Mariager.

- Det må ikke tage halvandet år at finde ud af, om der har stået en råbende mand i en parcelhushave, siger Kåre Pihlmann med henvisning til en af parrets påstande.

Forsvarsadvokaten kritiserer samtidig medierne for i lang tid at have genfortalt det lesbiske pars version uden at have stillet kritiske spørgsmål.

Noget som blev beskrevet detaljeret i et dokumentarprogram på DR for nylig. Her blev der rejst stærk tvivl om forklaringen fra anmelderen.

• TIDSLINJE

• Den lille nordjyske by Mariager kom i efteråret 2014 i landsdækkende mediers søgelys.

• En lesbisk kvinde i byen stod frem og fortalte, at hendes familie blev chikaneret af en mand ved flere lejligheder.

• Han skulle have kastet skrald ind i hendes have, smidt hundelort på hendes vinduer og truet hende med knyttet næve i haven

• Borgere arrangerede en demonstration til støtte for seksuelle minoriteter.

• En lokal 39-årig mand, Carsten Anhøj, blev sigtet af politiet for chikanen.

• Sigtelsen blev i juni 2015 droppet af politiet pga. utilstrækkelige beviser, men Tulle Krøyer klagede til Statsadvokaten, der genrejste sigtelsen.

• En DR-dokumentar fra februar i år satte spørgsmålstegn ved Tulle Krøyers troværdighed.